בילי מילס

ויליאם "בילי" מרווין מילס (באנגלית: William (Billy) Mervin Mills; נולד ב-30 ביוני 1938) הוא אתלט עבר אמריקאי ממוצא אינדיאני, אלוף אולימפי (טוקיו 1964) בריצת 10,000 מטר והאמריקאי היחיד שזכה אי פעם במדליית זהב אולימפית במרחק זה. פעיל בסיוע לנוער ממוצא אינדיאני בעזרת עמותה אותי ייסד.

 ביוגרפיה 
מילס נולד ב-1938 בעיירה פיין רידג'  שבתחומי השמורה האינדיאנית של פיין רידג' (דקוטה הדרומית) למריסה וסידני תומאס מילס. הוריו היו זוג מעורב כשאימו לבנה ואביו בן לתת-השבט האינדיאני "סו"-"אוגללה"  השייך לשבט לקוטה. בנוסף לשמו ה"נוצרי", ויליאם, ניתן למילס גם השם השיבטי "טמקוצ'ה ט'הילה" (Tamakoce Te'Hila) שפירושו "אוהב ארצו" או "מכבד אדמתו".

ב-1946 נפטרה אימו וב-1950 נפטר גם אביו ומילס הפך ליתום. תחילה למד בבית ספר ליתומים ובהמשך למד בתיכון הסקל (כיום "אוניברסיטת הסקל לאומות אינדיאניות" ) שבקנזס. לאחר סיום לימוד התיכון זכה במלגת ספורטאי שאיפשרה לו להצטרף לאוניברסיטת קנזס אותה סיים ב-1962 במסלול של חינוך גופני. לאחר לימודיו התגייס לחיל הנחתים של ארצות הברית ולאחר קורס קצינים הוענקה לו דרגת לוטננט משנה.

את פעילותו הספורטיבית החל מילס כבר בתקופת התיכון כשהתאמן בריצות ארוכות ובאיגרוף (מקצוע אותו נטש כדי להתמקד בריצות). ב-1956 זכה באליפות בתי הספר התיכוניים  ובתקופת לימודיו באוניברסיטה זכה 3 פעמים באליפות המכללות.

לאחר פרישתו החל לפעול למען נוער ממוצא אינדיאני במסגרת עמותה שהקים בסיוע הכנסייה.

 קריירה ספורטיבית 
 1964 
 אלוף אולימפי 
במבחנים האמריקאים לאולימפיאדת טוקיו שנערכו בלוס אנג'לס, קליפורניה בתחילת יוני 1964 הוא זכה במדליית כסף בריצת 10000 מטר בתוצאה של 29:10.4 דקות, אחרי ג'רי לינדגרן  (29:02.0 דקות) ולפני רון לאריו  (29:20.4 דקות). במשחקים האולימפיים עצמם זכה מילס במדליית זהב בריצת 10,000 מטר בשיא אולימפי חדש של 28:24.4 דקות, לפני מוחמד גמודי מתוניסיה (28:24.8 דקות) ורון קלארק מאוסטרליה (28:25.8 דקות) לאחר ששיפר את שיאו האישי בכ-50 שניות. נוסף לכך, סיים במקום 14 בריצת מרתון בתוצאה של 2:22:55.4 שעות.

 1965 
ב-1965 השיג מילס שיאי ארצות הברית בריצת 10,000 מטר (28:17.6 דקות), בריצת 3 מייל ובריצת 5000 מטר (13:41.4 דקות).

שיאן עולם
באליפות ארצות הברית שנערכה בסן דייגו, קליפורניה בסוף יוני אותה שנה הוא קבע בריצת 6 מייל שיא עולם חדש של 27.11.6 דקות, לפני ג'רי לינדגרן שאף הוא קבע שיא עולם חדש של 27.11.6 דקות וביל מורגן (28.33.8 דקות).

 מתחזקים למען הנוער האינדיאני 
את ארגון "Running Strong for American Indian Youth"  הקים מילס יחד עם Gene Krizek לאחר פרישתו מהקריירה הספורטיבית. ארגון זה, הפועל תחת מערך הצדקה של הכנסייה, שם לעצמו מטרה לסייע לצעירים אינדיאנים

במסגרת פעילותו זו מסייע מילס לחולי סוכרת מבין צאצאי האינדיאנים וזאת לאחר שהוא עצמו חלה במחלה זו.

במשרתו הנוכחית משמש מילס כדובר הארגון.

 הנצחה 
בשנת 1983 יצא לאקרנים הסרט "Running Brave"  שמבוסס על סיפורו של מילס. את תפקידו של מילס שיחק רובי בנסון .

 תארים והישגים 
 בשנת 1976 זכה להיכנס להיכל התהילה הלאומי לאתלטיקה של ארצות הברית .
 בשנת 1984 זכה להיכנס להיכל התהילה של הספורטאים האולימפיים והפאראלימפיים של ארצות הברית .
 בשנת 1984 זכה לכבוד להיות בין 8 נושאי הדגל האולימפי בטקס פתיחת אולימפיאדת לוס אנג'לס.
 בשנת 2012 קיבל מנשיא ארצות הברית ברק אובמה את "מדליית האזרחות הנשיאותית" .

 משפחתו 
מילס נישא לפט (Pat Mills) העוסקת באומנות ולזוג נולדו 4 בנות. המשפחה גרה בצפון קליפורניה.

 ספריו 
1990, Wokini: A Lakota Journey to Happiness and Self-Understanding, written with ניקולס ספארקס. 
2005, Lessons of a Lakota.

 קישורים חיצוניים 


 מנחם לס, היום לפני 52 שנה: בילי מילס האמריקאי מנצח את ה-10,000 מ' בהפתעת הא"ק הגדולה מכולן, באתר הופס, 14 באוקטובר 2016

 בילי מילס, באתר עמותת "מתחזקים למען הנוער האינדיאני"
 בילי מילס, באתר "The U.S. Olympic & Paralympic Museum"
 בילי מילס, באתר olympics.com
 בילי מילס, באתר wbur.org


 הערות שוליים 

קטגוריה:אמריקאים ילידי דקוטה הדרומית
קטגוריה:אמריקאים ממוצא אינדיאני
קטגוריה:בוגרי אוניברסיטת קנזס
קטגוריה:רצים אמריקאים למרחקים ארוכים
קטגוריה:אתלטים באולימפיאדת טוקיו (1964)
קטגוריה:אצנים אמריקאים
קטגוריה:אלופים אולימפיים: ריצת 10,000 מטרים
קטגוריה:דקוטה הדרומית: ספורטאים
קטגוריה:אמריקאים שנולדו ב-1938